כעת כשעושה רושם שעונת 2019/20 בליגה הספרדית תמשיך ביוני אלא אם יקרה משהו בלתי צפוי, בספרד ניתחו היום (שישי) את שני השיאים שליאו מסי יכול לשבור עוד העונה במדי ברצלונה, ושני ההישגים הללו שייכים לאגדות – תלמו זארה שזכה הכי הרבה פעמים בפיצ’יצ’י ופלה שהבקיע הכי הרבה גולים עבור מועדון אחד.
לקפטן בארסה נותרו העונה לפחות 12 משחקים, 11 בליגה ואחד בליגת האלופות, והוא יוכל להגיע למקסימום של 17 משחקים כדי להגיע להישגים הללו. קארים בנזמה מריאל מדריד נוסף בעורפו של הארגנטינאי בקרב על מלכות השערים בספרד, אבל אם מסי יסיים ראשון הוא יגיע לשבע זכיות בתואר הזה, אחת יותר מזארה.
פלה האגדי הבקיע 643 שערים עבור סנטוס, כאשר הפרעוש עומד על 627 גולים בברצלונה כרגע, כלומר 16 פחות משבירת השיא. אם יש שחקן בעולם שיכול לכבוש 16 פעמים ב-12 עד 17 משחקים, הרי שמדובר במספר 10 של הקטאלונים. אגב, לברזילאי יש 757 שערים בקריירה כולל נבחרת, והארגנטינאי עומד כעת על 697.